आसाम पुलिसनि गोख्रों अपारेसन आरो बिटिसिनि गाहाइ मावफुंगिरि सोद्रोमा प्रमद बर’आ हिंसानि सोलाय गोजोन आरो जौगानायाव गोथौ फोथायनायावनो जानो हागौ बर’फोरनि जोबथा (?) हाथियार आफाद एनएलएफबिनि दैदेनगिरि एम बाथा उरफे बिन’द मोसाहारीया नआव गिदिंबोफिन्दों । नाथाय एम बाथाया फिन हाग्रायाव ओंखारलांफिन्दोंमोन बिनि गुबै जाहोनानो जादोंमोन बिटिआर गोरोबथा बादियै सोरखारा खामानि मावैनि अजद होननानै मिथिनाय जादों। बिनि अजद होनायखौ सोरखारा माबादि लायो बेयो सानथावना जानानै फैदों। बाथाया अजद होबावदोंदि गावखौ गथायनाय बिग्रायारिफोरनो फिन जिउखांफिननाय एबा साखरि होनायनि खोथा सोरखारा होदोंब्लाबो मावाखै । बे खोथाखौ मावफुंनायाव सोरखारा गोहैलो खालामदों। गुबुन फारसे एनडिएफबिनि गायसन गिबि आफादगिरि डिआर नाब्ला उरफे रन्जन दैमारीजों लोगोसे गुबुन दैदेनगिरिफोरखौ जेलनिफ्राय थाब हगारगोन होननानै सान्दोंमोन बिग्रायारि सोद्रोमाफोरा। दा बाथ्राया जाबाय दि रन्जन दैमारीखौ जेलनिफ्राय हगाराब्ला बिटिआर गोरोबथानि दफाफोरखौ माबोरै मावफुंजोबगोन ? बे मोनसे सानजावथा आयदा जानानै फैदों। रन्जन दैमारीखौ जेलनिफ्राय हगारनांगौब्ला बिनि सायाव जाबसिननाय केसफोरखौ बोखारनायनि सायावसो सोनारगोन । बियो जेलनिफ्राय ओंखारबोनायनि उनावसो बिटिआर गोरोबथानि दफाफोरा मावफुंजोबनायनि गोहोम गोग्लैगोन होननानै बुंनो हायो। नाथाय मोनसे बाथ्राखौ बुंथारनो नांगोनदि गोबां बिग्रायारिफोरनि गोबाङानो गोबां सिथारनाय बायदि दाय थासेयावबो उदाङै गिदिं गासिनो दं होननानै अजद दं। बिसोर बादि सुबुंफोरा जुदि उदाङै गिदिंनो हायोब्ला अब्ला रन्जन दैमारीनि सायाव मानो एसे गोख्रों आयेन ? बिदि सोंलुखौ बाथाया सोंनो हानायनि बानबुंथि दं । जियानो जाया मानो मिरु नखर मन्थ्रि अमित श्वाहआ आसाम आरो सा-सानजायाव गिदिंफैनायनि आगोलाव बर’ बिग्रायारि आफाद एनएलएफबिनि सा 23 सोद्रोमाफोरा आसाम पुलिसनि खाथियाव हाथियार गथायफैदों। एनडिएफबिनि बारग’ दैदेनगिरि एम बाथानि दैदेननायाव बे हाथियार आफादनि सोद्रोमाफोरा हाथियार गथायफैदों। हाग्रायाव ओंखारलांनाय मानसिया नआव गिदिं बोफिनबाय, बे बर’ हारि थामहिनबा आसाम हादरसानि थाखाय मोनसे गोजोनथाव खौरां। एम बाथा आरो बिनि लोगोफोरा हाग्रानिफ्राय ओंखारबोनानै आसाम पुलिसनि गोजौ थाखोनि दैदेनगिरि आरो बिटिसिनि गाहाइ मावफुंगिरि सोद्रोमा प्रमद बर’खौ लाफानानै गोबां बर’ दैदेनगिरिफोर आरो आसाम सोरखारनि माखासे थान्दैफोरनि नुजाथिनायाव हाथियार गथायनानै नआव फैफिनदों। बे हाबाफारिखौ खायसे सुबुंफोरा हाथियार गथायनायखौ गावखौ गथायदों बुंदों। नाथाय बाथाया बेखौ गावखौ गथायदों होननानै गनायनानै लायाखै। बि हाबाफारिखौ हाथियार गथायनायसो बुंदों बाथाया। जियानो जाया मानो बाथाजों लोगोसे सा 23 सोद्रोमाफोरा हाथियारखौ गथायनानै गोजोन आरो जौगानायनि थाखाय हेफाजाब होनो थिरांथा लाबाय। दा बाथानि दैदेननायाव जोनोम जानाय एनएलएफबि मुंनि हाथियार हमग्रा आफादा हाथियार गथायनायनि उनाव बिटिआर ओनसोलाव गुबुन हाथियार हमग्रा आफाद गैथ’ला ! लोगोसे नाङा-फाङा बर’ लाइमोनफोरा पुलिस-मिलिटारिनि सिलायनि गुलियाव गावथार जानांनाय आरो बुजानायनिफ्राय गोजान जाबाय। 2020 मायथायनि जानुवारी दानावनो एनडिएफबिनि से रोजासो सोद्रोमाफोरा हाथियार गथायनाय समाव बाथायाबो दंफायोमोन । नाथाय हाथियार गथायग्राफोरनो सोरखारा होनाय खोथाफोरखौ मावफुङै नुनानै बाथाया माखासे सोद्रोमाफोरखौ लानानै फिन हाग्रायाव ओंखार लांदोंमोन। जियानो जाया मानो बाथानि हाथियार गथायनाया जोबोर मोजां जादों आरो बियो नआव गिदिंबोफिननानै गोजोन सावरायज्लाय खामानियाव हेफाजाब होनाया राजखान्थि भाबै गोबोर गुरुथ’ आरो बेयो आसाम पुलिसनि थाखायबो जाफुंसार। मिरु नखर मन्थ्रि अमित श्वाहआ बिटिआरआव दा गोजोन आरो जौगानायनि आबहावा जागोनखौ नुदों होननानै बुंदों। बिथाङा थाबैनो बर’फोरनि जेंनाफोरखौ सुफुंनायनि खोथा होदों। बिनिखायनो दा बर’फोरा हाथियारखौ ज्राब गारबायनालाय सोलोंथायनि जांख्रिथाय लाबोनानै मुलुगाव बर’ हारिखौ मोनसे गेरेमसा हारि महरै सिनायथि होनायनि सम सफैबाय।